**Žena koja obnavlja Notre-Dame za Jutarnji: ‘Stalno smo radili, bilo je opasno, nosili smo zaštitne maske, no jedna me stvar zaboljela...‘**

Piše: Patricia Kiš TerbovcObjavljeno: 07. studeni 2024. 16:55

7–9 minutes

Katedrala se otvara u prosincu, a o svemu Martine Regert govori u ekskluzivnom intervjuu za Jutarnji

Notre-Dame će se službeno za posjetitelje otvoriti 8. prosinca, nakon pet godina obnove koja je krenula nakon požara 2019., a koji je pogodio ovo remek-djelo arhitekture, dovršeno prije gotovo 700 godina, a gotovo nakon dva stoljeća gradnje.

Apokaliptične snimke kako gori Notre-Dame obišle su čitav svijet, nestajala je pred očima, teško je to zaboraviti. Vatra je kontaminirala mjesto i obližnja područja Pariza otrovnom prašinom i olovom. U katedrali Notre-Dame 2019. nije održana božićna misa, prvi put od 1803., zabilježeno je. Istražitelji smatraju da je za požar kriva ili cigareta ili kratki spoj u električnom sustavu, još nije do kraja to riješeno.

Čini se gotovo pa nevjerojatno što su sve Francuzi uspjeli postići u pet godina. "Moj posao je biti spreman otvoriti Notre-Dame 2024. I mi ćemo to učiniti", svojedobno je rekao **Jean-Louis Georgelin**, vojni general koji je vodi projekt obnove, za Associated Press. "Svaki dan se borimo za to i na dobrom smo putu." Georgelin je, nažalost, umro u 78. godini, u kolovozu 2023., ali će njegov cilj biti ispunjen. Stručnjaci govore da bi dodatni radovi mogli potrajati od 15 do 20 godina, ali Notre-Dame se otvara prema planu u prosincu.

Iako mnogi vjeruju da je Eiffelov toranj najposjećenija turistička atrakcija u Parizu, prije požara to je zapravo bila Notre-Dame, s oko 12 milijuna posjetitelja godišnje.

**Brojni materijali**

Kako bi se obnovila sa sličnim materijalima i tehnikama koje su se koristile kada je ostatak Notre-Dame sagrađen u 12. stoljeću, angažirani su na obnovi i mnogi vješti obrtnici.

Obnova je stajala više od milijardu eura, oko tisuću je ljudi na njoj radilo, puno ih je pridonijelo i financiranju.

Radilo se mnogo i stručno. Primjerice, kako bi obnovili drveni krov koji je stradao, stručnjaci su pretražili šume diljem Francuske u potrazi za tisućama savršenih hrastovih stabala. Ključni trenutak u obnovi katedrale dogodio se prošle veljače, kada je 600 tona skela uklonjeno oko obnovljenog tornja, čime je ponovno uspostavljeno njezino prepoznatljivo mjesto na pariškom horizontu.

Nekoliko mjeseci ranije novi je pijetao bio pričvršćen na toranj s imenima svih ljudi koji su, na ovaj ili onaj način, pridonijeli obnovi.

O svemu u Francuskom institutu razgovaramo s **Martine Regert,** koja je u Zagrebu potom u Splitu stigla održati predavanje "Notre-Dame u Parizu nakon požara: istražena katedrala". Ova voditeljica istraživanja u Nacionalnom centru znanstvenih istraživanja (CNRS) u Nici bila je na čelu i tima za znanstveno istraživanje Notre-Dame tijekom obnove. No ova je znanstvenica, i dalje na temu Notre-Dame, izuzetno emotivna.

Čini mi se jako brzo za obnovu tih razmjera, pitam ju odmah na početku razgovora: "Pa poanta je da je požar u katedrali Notre-Dame de Paris bio svima isprva šok. Bio je to šok za čitavu Europu, vjerujem i svijet. Naš je predsjednik odlučio da se obnova treba dogoditi u roku od pet godina. I mnoge su se francuske tvrtke pridružile financiranju, nikome nije bilo teško izdvojiti novac za to, ukupno je cifra bila milijardu eura. Uz sve to, bilo je i mnogo volonterskog rada i puno žara, dobre organizacije. Ne znam ni sama kako smo uspjeli", govori i nastavlja: "Ljudi su htjeli da se katedrala ponovno što prije obnovi, bez obzira na to vjeruju li u Boga ili ne, jer je ona pravi simbol povijesti. Jedan je od najposjećenijih spomenika na svijetu. Oko nje je i puno priča, poznato je, inspirirala je Victora Hugoa, filmove Walta Disneyja...".

**Profesionalni život**

Sjećate li se dana kad ste saznali za požar, pitam našu sugovornicu? "Naravno. Moj se profesionalni život, naime, odvija između Pariza i Nice, često putujem autom između te dvije destinacije. U autu sam bila i kad sam saznala da je stradao simbol Pariza. Prvo što sam pomislila bilo je, o Bože, samo da nije Notre-Dame. Nažalost, bila je", kaže naša sugovornica koja se, dok nam je o tome govorila, i dok su joj sjećanja navirala, i rasplakala. "Već sam drugi dan dobila poziv da sudjelujem u obnovi. Inače, kad sam živjela u Parizu, petnaest godina, živjela sam na petom katu obližnje zgrade i imala sam pogled s prozora upravo na Notre-Dame". Puno emocija vidim kod vas? "Da, postoje i znanstvenici koji proučavaju i ove kolektivne emocije koje su ljudi osjećali. Naravno da su to emocije jer gubite prošlost, gubite dio svoje prošlosti".

Možete li opisati kako izgleda vaš radni dan, vezan uz istraživanje Notre-Dame? "Uništenje, pisao je o tome i znameniti Patrick Boucheron, povjesničar srednjeg vijeka, djelomice i omogućuje arheološko znanje. Sada sve dokumentiramo što je na području Notre-Dame, kamenje, drvo... Bila je nesreća. No, ta je nesreća otvorila i mogućnosti. Mogli smo pristupiti onim dijelovima kojima ranije nije bilo moguće pristupiti. Istražujemo sve što možemo." Naime, sve što je palo na zemlju (kamenje, drvo, metali itd.) moglo se smatrati ruševinama, dok su znanstvenici to više vidjeli kao ostatke baštine i materijale za proučavanje.

Stoga postoje vrlo velika očekivanja političkih vlasti i javnosti ako je iz ove noćne more nastala mogućnost proučavanja spomenika kako bi se poboljšala otpornost. "Imali smo devet istraživačkih grupa, tako smo se podijelili, neki su radili i na nematerijalnim dijelovima katedrale, kao što je primjerice akustika i slično". Imaju, rekla je, i grupu koju zanima akustika rada i koja će sudjelovati u izboru postavljanja novih orgulja.

**Nisu štedjeli**

Nisu se štedjeli pri obnovi, radili su danonoćno. Neke su je stvari stoga više pogodile: "Jesu li vam poznati žuti prsluci? Oni su stajali ispred s transparentima kako je milijarda otišla na obnovu katedrale, a ‘običnim‘ ljudima, na nekim se transparentima spominjao i Quasimodo, ništa. Nisu to razumjeli, bilo im je to teško shvatiti. S antropološkog gledišta, obično kada se dogodi katastrofa u našoj povijesti, u našoj baštini, ljudi su tužni i suosjećaju s onim što se dogodilo. Nije bio takav slučaj kod žutih prsluka".

S nama dijeli što im je bilo među najzanimljivijim novim otkrićima: "Dok je katedrala građena od istoka prema zapadu, dakle od jezgre do velikog dijela katedrale, okvir lađe postavljen je od zapada prema istoku. Imamo i jasnija saznanja sada kako su tada gradili svodove".

Negdje sam pročitala da su morali nositi masku i zaštitna odijela tijekom istraživanja te da je bilo jako opasno sve zajedno: "Bilo je opasno radi olova i otrovne prašine. Morali smo se i istuširati, prije i poslije. Na početku je sve bilo puno teže. Nisu znali ni koliko je građevina stabilna, koliko je sigurna za čovjeka, pa su radili s robotima ispočetka. I tako su nastali buka i prašina. Istraživalo se i što se dogodilo, još uvijek nije do kraja razjašnjeno".

Gradska turistička zajednica krajem studenoga pokreće aplikaciju putem koje možete rezervirati besplatne ulaznice. Katedrala će biti otvorena samo za pojedinačne posjetitelje - nema velikih grupa - počevši od sredine prosinca. Ulaznice za Notre-Dame uvijek su besplatne, dakle, napominju, pa se čuvajte web-stranica koje ih pokušavaju prodati.